Euroopan parlamentin päätöslauselma harkintakauden jatkotoimista ja Euroopan tulevaisuuden analyysistä



Virallinen lehti nro 300 E , 09/12/2006 s. 0267 - 0269



P6_TA(2006)0263 Harkintakauden jatkotoimet (Eurooppa-neuvoston kokous 15. ja 16. kesäkuuta 2006) Euroopan parlamentin päätöslauselma harkintakauden jatkotoimista ja Euroopan tulevaisuuden analyysistä Euroopan parlamentti, joka - ottaa huomioon sopimuksen Euroopan perustuslaista, - ottaa huomioon 12. tammikuuta 2005 antamansa päätöslauselman Euroopan perustuslaista tehdystä sopimuksesta [1], - ottaa huomioon valtioiden ja hallitusten päämiesten Euroopan perustuslaista tehdyn sopimuksen ratifioinnista 18. kesäkuuta 2005 antaman julistuksen, joka annettiin 16. ja 17. kesäkuuta 2005 kokoontunen Eurooppa-neuvoston päätteeksi, - ottaa huomioon 15. ja 16. joulukuuta 2005 kokoontuneen Eurooppa-neuvoston päätelmät, - ottaa huomioon 19. tammikuuta 2006 antamansa päätöslauselman harkintakaudesta: Euroopan unionista käydyn keskustelun arvioinnin rakenne, teemat ja tausta [2], - ottaa huomioon työjärjestyksen 108 artiklan 5 kohdan, A. ottaa huomioon, että joissakin jäsenvaltioissa on käynnistetty todellinen keskustelu Euroopan unionin tulevaisuudesta, ja siihen osallistuvat sekä poliittiset toimijat että kansalaiset, mutta keskustelua ei ole käynnistetty kaikkialla unionissa eikä varsinkaan kaikissa niissä jäsenvaltioissa, jotka eivät vielä ole ratifioineet sopimusta perustuslaista, B. ottaa huomioon, että Euroopan unionin toimielimet myötävaikuttavat tähän keskusteluun järjestämällä julkisia keskustelutilaisuuksia, myös online-keskusteluja, omilla toimipaikoillaan sekä valituilla foorumeilla jäsenvaltioissa, mutta nykyinen K-suunnitelma (kansanvalta, kuunteleminen ja keskustelu) ei ole vielä saavuttanut laajaa mielenkiintoa unionissa, C. ottaa huomioon, että Euroopan parlamentin jäsenten ja EU:n jäsenvaltioiden parlamenttien jäsenten 8. ja 9. toukokuuta 2006 pidetyllä yhteisellä kokouksella luotiin parlamenttien välinen ulottuvuus tähän keskusteluun, D. pitää erittäin tarpeellisena, että tämä keskustelu saavuttaa kaikkien jäsenvaltioiden kansalaiset ja erityisesti niiden jäsenvaltioiden kansalaiset, jotka eivät ole vielä ratifioineet sopimusta perustuslaista ja aikovat järjestää kansanäänestyksen sitä ennen, E. ottaa huomioon, että Viron parlamentti hyväksyi perustuslakisopimuksen 9. toukokuuta 2006 ja myös Suomen eduskunta ratifioinee sen pian, F. ottaa huomioon, että tässä tapauksessa perustuslakisopimuksen ratifioineiden jäsenvaltioiden määrä nousisi 16:een, kun taas kahdessa jäsenvaltiossa sitä ei voida ratifioida kansanäänestyksen kielteisen tuloksen vuoksi, ja muissa epäröidään ratifiointiprosessin käynnistämistä tai jatkamista, mikä on johtanut siihen, että prosessi on kangerrellut useimmissa jäljellä olevissa jäsenvaltioissa; 1. vahvistaa sitoutumisensa siihen, että Euroopan unionille saadaan mahdollisimman nopeasti perustuslakiin pohjautuva ratkaisu, sekä vahvistaa kannattavansa sopimusta Euroopan perustuslaista; 2. varoittaa pyrkimyksistä vesittää perustuslakisopimuksessa aikaansaatu kattava yhteisymmärrys, koska sen vesittäminen vaarantaisi vakavasti Euroopan poliittisen hankkeen ja saattaisi heikentää ja jakaa unionia; vahvistaa tästä syystä vastustavansa sellaista sopimusta, että perustuslakia koskevasta sopimuksesta sovellettaisiin vain joitakin osia, sekä sitä, että tietyt jäsenvaltiot muodostaisivat heti ydinjoukkoja, millä kierrettäisiin koko unionin kattava perustuslakiprosessi; 3. tukee toisaalta niitä institutionaalisiin menettelyihin tehtäviä demokraattisia parannuksia, jotka voidaan hyväksyä nykyisten Euroopan unionin perussopimusten määräysten nojalla, esimerkiksi neuvoston avoimuuden parantamista, komitologiamenettelyn uudistamista, siirtymäjärjestelyn käyttöä määräenemmistöpäätöksiin sekä yhteispäätösmenettelyä oikeus- ja sisäasioiden alalla, kansallista parlamentaarisen valvonnan parantamista ja kansalaisaloitteen käyttöönottoa jossain muodossa; 4. kehottaa Eurooppa-neuvostoa siirtymään pohdintavaiheesta vuoden 2007 puoliväliin jatkuvaan analysointikauteen, jotta saataisiin aikaan viimeistään vuoden 2007 jälkipuoliskolla selkeä ehdotus siitä, kuinka perustuslakiasiassa edetään; 5. kehottaa Eurooppa-neuvostoa pyrkimään kunkin jäsenvaltion selkeän sitoumuksen saamiseen niille tavoille ja keinoille, joita se ehdottaa käytettäväksi avoimen, koko unionin kattavan ja rakentavan julkisen keskustelun, jossa keskitytään Euroopan tulevaisuutta koskeviin avainkysymyksiin, avaamiseksi ja käymiseksi pidennetyn pohdintavaiheen aikana; 6. pyytää komissiota mukauttamaan K-suunnitelmaansa pohdintavaiheen toista jaksoa varten ja varmistamaan riittävän rahoituksen suunnitelluille toimille; 7. pyytää Eurooppa-neuvostoa kehottamaan niitä jäsenvaltioita, jotka eivät vielä ole saattaneet ratifiointimenettelyjä päätökseen, laatimaan pohdintavaiheen loppuun mennessä uskottavat suunnitelmat siitä, kuinka ne aikovat edetä asiassa; 8. pyytää Eurooppa-neuvostoa luomaan asianmukaiset puitteet erityisvuoropuhelun käynnistämiseksi niin pian kuin poliittinen aikataulu sen sallii niiden jäsenvaltioiden edustajien kanssa, joissa perustuslakisopimusta koskevan kansanäänestyksen tulos oli kielteinen, jotta voitaisiin selvittää, olisiko ratifiointimenettelyn uudelleen käynnistäminen mahdollista ja millä ehdoilla; 9. pyytää komissiota tukemaan tätä lähestymistapaa ja esittämään Eurooppa-neuvostolle suunnitelman sen toteuttamisesta parhaalla mahdollisella tavalla; 10. muistuttaa komissiolle, että perustuslain mukainen järjestys on ehto Euroopan unionin perusoikeuskirjan oikeudelliselle sitovuudelle, eurooppalaisen demokratian rakentamiselle ja unionin toimintakyvyn ja sosiaalisen ulottuvuuden parantamiselle; 11. kehottaa komissiota laatimaan tutkimuksen kustannuksista, jotka aiheutuvat siitä, että sopimus Euroopan perustuslaista ei tulekaan voimaan 1. marraskuuta 2006, kuten alun perin toivottiin; 12. tekee Euroopan unionin jäsenvaltioiden parlamenttien jäsenten kanssa Brysselissä 8. ja 9. toukokuuta 2006 käytyjen keskustelujen pohjalta seuraavat johtopäätökset: a) katsoo, että on vahvistettu tarve jatkaa Euroopan unionin perustuslakiprosessia rauhan ja yhteisvastuun periaatteiden ja muiden yhteisten arvojen pohjalta; b) pitää täysin selvänä, että unionin jäsenvaltiot eivät kykene selviytymään yksin Euroopan suurista poliittisista haasteista; c) palauttaa mieleen yleisesti tunnustetun tosiseikan, että perustuslakisopimus luo Euroopan unionille asianmukaiset puitteet kyseisten haasteiden kohtaamiselle; d) katsoo, että tarvitaan syvällisempää analyysiä, jotta vuonna 2007 voidaan kehittää ehdotuksia, joiden avulla asia saataisiin ratkaistua ennen seuraavia Euroopan parlamentin vaaleja; e) pitää erittäin tärkeänä perustuslakiprosessista käytävää parlamenttien välistä vuoropuhelua, johon osallistuvat Euroopan parlamentti ja jäsenvaltioiden parlamentit, ja katsoo, että sitä on syytä jatkaa; suhtautuu myönteisesti Suomen eduskunnan puhemiehen ilmoitukseen, että toinen parlamentaarinen foorumi järjestetään joulukuussa 2006; f) viittaa tässä yhteydessä Euroopan parlamentin ehdotuksiin, että parlamentaarisen foorumin keskustelut olisi järjestettävä siten, että niissä on mahdollista käydä tiivistä ja vilkasta keskustelua, jonka tavoitteena on saavuttaa yhteisymmärrys Euroopan tulevaisuutta koskevista keskeisistä aiheista ja menettelytavasta; 13. vahvistaa tavoitteensa, että tarpeellisen perustuslakia koskevan ratkaisun pitäisi olla valmis, kun EU:n kansalaiset käyvät vaaliuurnille Euroopan parlamentin vaaleissa vuonna 2009; 14. kehottaa puhemiestä välittämään tämän päätöslauselman neuvostolle, komissiolle sekä jäsenvaltioiden hallituksille ja parlamenteille. [1] EUVL C 247 E, 6.10.2005, s. 88. [2] Hyväksytyt tekstit, P6_TA(2006)0027. --------------------------------------------------